<classify> WATANZANIA 22 waliozamia nchini Afrika Kusini wamehukumiwa na Mahakama ya Hakimu Mkazi Kisutu, Dar es Salaam kutumikia kifungo cha miezi sita jela baada ya kukiri kuondoka nchini bila kufuata taratibu.Washitakiwa hao ni Mzuzuri Mohammed, Mohammed Said, Masoro Musa, Mneke Mehra, Kibila Husein, Ali Hassan, Jamalino Rashid, Abdul Nassoro, Waziru Adam na Said Salum.Wengine ni Chuwa Sadick, Salum Kasimum, Macalot Alex, Kayenga Winston, Idali Charles, Ibrahim Mohammed, Jafari Zebra, Omane Fizo, Mbona Edson, Ulembo Azide, Fizo Charles na Mnangwa Rajab.Akitoa adhabu hiyo, Hakimu Mkazi, Vick Mwaikambo alisema anawatia hatiani kwa kuondoka nchini bila kufuata sheria za uhamiaji na kwamba akiwaangalia washitakiwa wote ni vijana wenye nguvu na ambao wangeweza kufanya kazi za kujenga taifa.Alisema wameliingizia gharama taifa kwa kukodi ndege ya kuweza kuwarudisha nchini wakati fedha hizo zingeweza kujengea hospitali na kufanya shughuli nyingine za maendeleo.Makosa haya yamekuwa yakijirudia hivyo mahakama hii inawapa adhabu ya kifungo cha miezi sita jela na mkafanye kazi mbalimbali mtakazopangiwa na magereza, alisema Hakimu Mwaikambo.Kabla ya kutolewa kwa adhabu hiyo, Wakili wa Serikali, Shija Sitta aliiomba mahakama kutoa adhabu kali kwa washitakiwa ili iwe fundisho kwa vijana wengine.Alidai taratibu za kusafiri nje ya nchi zipo na kwamba hakuna msingi wa watu kwenda Afrika Kusini bila kibali kitendo ambacho kimedhalilisha taifa kwa kuonekana ni wahamiaji haramu.Washitakiwa hao kwa nyakati tofauti waliiomba mahakama iwapunguzie adhabu ili kulitumikia taifa.Awali, akisoma mashitaka, Sitta alidai washitakiwa hao walitoka nje ya Jamhuri ya Muungano wa Tanzania kinyume na kanuni za uhamiaji namba 20 3 a G.N namba 657 ya mwaka 1997 inayosomwa pamoja na kifungu namba 48 2 ya Sheria ya Uhamiaji namba 54 iliyofanyiwa marekebisho mwaka 2016.  <topic>: KITAIFA 